 NA MARY WAMBUI TUME ya Maadili na Kupambana na Ufisadi (EACC) imewakamata polisi wawili kwa kuchukua pesa na bidhaa kwa lazima kutoka kwa mfanyabiashara anayemiliki duka la kuuzia simu za mkononi jijini Nairobi. Wawili hao; makonstebo Raphael Nzioka na Nancy Kerubo, wanaohudumu katika Kituo cha Polisi cha Eastleigh North, walikamatwa Alhamisi, Oktoba 19, 2023 usiku, kwa kumwitisha kwa lazima mfanyabiashara huyo Sh100,000 ili kuachilia bidhaa walizokuwa wamemnyang’anya bila sababu maalum. Kulingana na tume hiyo, inadaiwa washukiwa hao walifika katika duka la mlalamishi na kutwaa simu za rununu zenye thamani ya Sh300,000 bila sababu zozote maalum na kwenda nazo. Baadaye, polisi hao walimwitisha mlalamishi Sh100,000 ili kumrudishia bidhaa hizo, hali iliyomfanya mfanyabiashara huyo kutafuta usaidizi kutoka kwa tume hiyo. Baada ya kuthibitisha madai hayo, makachero wa EACC walianza operesheni, hali iliyowafanya polisi hao kukamatwa, walipokuwa wakipewa hongo hiyo. Msemaji wa EACC, Bw Eric Ngumbi, alithibitisha kisa hicho. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  